钦定古今图书集成/明伦汇编/闺媛典/第369卷 > 王守素
## 钦定古今图书集成/明伦汇编/闺媛典/第369卷 > 王守素

按《辍耕录》：“王氏守素，钱塘民家女。其夫丁弃家为全
真道士于吴山之紫阳庵。一日，召守素入山，自付四
句云：‘懒散六十三，妙用无人识。逆顺两俱忘，虚空镇
常寂’。坐抱一膝而逝。方外者流谓之骑鹤化。守素遂
亦束发簪冠，著道士服，奉夫遗尸二十年迹不下山。
年逾七十，几于得道者。丁卯进士萨都剌天锡赠诗”
曰：“不见辽东丁令威，旧游城郭昔人非。镜中春去青
鸾老，华表山空白鹤归。石竹泪干斑雨在，玉箫声断
彩云飞。洞门花落无人扫，独坐苍苔补道衣。”